Kevään tultua
Terve tullut rannoillemme
 Kevät armas, sulokas,
 Uudet toiveet povehemme
 Herätät sä tullessas.

 Olet kaunoinen taas täällä,
 Talven ukko pakenee,
 Vuokko kukkivi jo mäellä,
 Leivo ilmass’ liitelee.

 Kuusistossa norja mannel
 Kukoistaa ja vihertää,
 Heleämmin kaikuu kannel
 Laulajankin keväällä.

 Puro hyppii laaksoloissa,
 Rannan kukkaa suutelee,
 Sinisenä, loistavaisna
 Taivas yllä kaartelee.

 Talvisesta unestansa
 Luonto kaikki virkoaa,
 Järven laineet rantojansa
 Vapahina velloaa.

 Vapaina myös aatteheni
 Kiitää yli maailman,
 Kuvaavat ne syömelleni
 Uuden ajan, toivoisan.

 Silloin Suomen kieli kaikuu
 Kunnailla ja laaksoissa,
 Silloin Väinön laulu raikuu
 Suomen kansan rinnasta.

 Niinkuin kevät tullessansa
 Maihin, vesiin hengähtää,
 Niin myös Suomi kerrallansa
 Uuteen eloon herähtää.

 Terve tullut rannoillemme,
 Kevät armas, sulokas,
 Uudet toiveet povehemme
 Herätät sä tullessas.

Leimu [Kustavi Grotenfelt].

Kustavi Grotenfelt
Runot